b'\n_START_ARTICLE_\n\xc4\x8cakas (dievas)\n_START_PARAGRAPH_\n\xc4\x8cakas (maj. Chaahk, isp. Chaac, Chac)\xc2\xa0\xe2\x80\x93 maj\xc5\xb3 lietaus, griaustinio, audr\xc5\xb3 dievas. Atitinka actek\xc5\xb3 Tlalok\xc4\x85._NEWLINE_Kaip ir daugelis maj\xc5\xb3 diev\xc5\xb3, \xc4\x8cakas gali b\xc5\xabti suvoktas kaip vienas arba kaip keturi \xc4\x8cakai, saugantys skirtingas pasaulio \xc5\xa1alis. Ikonografijoje vaizduojamas \xc5\xbemogi\xc5\xa1ko pavidalo su roplio \xc5\xbevynais, iltimis, laikantis skyd\xc4\x85, \xc5\xbeaibasvaid\xc4\xaf kirv\xc4\xaf. Drezdeno kodekse i\xc5\xa1samiai apra\xc5\xa1omos \xc4\x8cak\xc5\xb3 vietov\xc4\x97s ir veiklos taip pat \xc4\x8cak\xc5\xb3 santykiai su senais dievais Bakabais ir deive I\xc5\xa1\xc4\x8dela. \xc4\x8cakai kartais tapatinami su Bakabais, ta\xc4\x8diau pastarieji pirmiausia yra \xc5\xbdem\xc4\x97s vanden\xc5\xb3 saugotojai._NEWLINE_Klasikiniame maj\xc5\xb3 laikotarpyje \xc4\x8cako vard\xc4\x85 da\xc5\xbenai naudojo valdovai, pabr\xc4\x97\xc5\xbetos karingosios, nuo\xc5\xbemiosios \xc5\xa1io dievo savyb\xc4\x97s._NEWLINE_\xc4\x8cako garbei buvo atliekami lietaus ritualai, tikintis lietaus. Jukatane keturi jaunuoliai stodavo pasaulio \xc5\xa1ali\xc5\xb3 pus\xc4\x97n ir vaidindavo varles. Kitas ritualas, apra\xc5\xa1ytas XVI a., buvo jaun\xc5\xb3 vyr\xc5\xb3 ir moter\xc5\xb3 nuleidimas \xc4\xaf karstinius duburius (senotus). Ten jie b\xc5\xabdavo arba nuskandinami (kaip auka \xc4\x8cako palydai), arba i\xc5\xa1traukiami (kad perduot\xc5\xb3 \xc5\xbeini\xc4\x85 i\xc5\xa1 dievo).'